מענין שהאברבנאל בפירושו על ספר שמואל פרק ח' חולק על מדרש זה. ראשית הוא מביא את 4 הנחות היסוד של גיל 52.

א. עלי שפט 40 שנה כנאמר במפורש.

ב. ביום שהתמנה חנה התפללה על לידת שמואל. שנאמר ועלי הכהן יושב דרשו חז"ל בילקוט שבאותו היום ישב

ג. הארון ישב בקרית יערים 20 שנה שנאמר (סי' ז' ב') ויהי מיום שבת הארון בקרית יערים וירבו הימים ויהיו עשרים שנה וינהו כל בית ישראל אחרי ה'

ד. שאחרי שבע שנים שנמשח דוד למלך על יהודה בחברון (והוא כאשר נמשח על כל ישראל) אז העלה הארון מקרית יערים והניחו בבית עובד אדום הגתי , ואף שבפסוק לא כתוב מתי במלכותו העלה הארון אלא רק נאמר - (שם י' ב') ויקם וילך דוד וכל העם אשר אתו מבעלי יהודה להעלות משם את ארון האלהים, - דרשו חז"ל שהיה זה סמוך למלכו על ישראל.

וזה החשבון – הריון חנה – כשנה יוצא ששמואל בן 39 במות עלי. אז נשבה הארון . ולאחר 7 חודשים בשדה פלישתים היה 20 הארון שנה בקרית יערים. הפחת מה-20, שבע שנים שמלך דוד על יהודה בחברון בהיותו הארון עדיין בקרית יערים, יוצא 13 שנים שבהם שמואל היה חי טרום מלוך דוד. 13 ועוד ה39 הרי 52.

אומר על כך האברבנאל – "ודעתי נוטה שאין הקדמות האלה צודקות (אלא) שמואל חי שבעים שנה או יותר".

ולגבי הנחות היסוד –

א. אכן עלי שפט 40 שנה

ב. אין הכרח שמונה ביום תפילת חנה. ייתכן שהיה כהן גדול ולא שופט. ומונה לשופט הרבה שנים לאחר לידת שמואל.

ג. ייתכן והארון היה בקרית יערים יותר מ20 שנה , אלא שרק אחרי 20 שנה נהו אחרי ה' אבל עוד היה שם שנים רבות אחר כך.

ד. העלאת הארון ייתכן והיתה מאוחרת יותר ליום שהומלך על כלל ישראל.

ומסכם האברנאל כך :

ואל תתמה בנטותי מדברי סדר עולם כי כבר התאמץ רד"ק להכחיש מה שאמרו בזמן פלגש בגבעה ורלב"ג בדברים אחרים, וגם אני לא אמשוך פי בדבר הזה, כי היו לדעתי שנות שמואל ימי שנותינו בהם שבעים שנה, ואולי כי בא בגבורות ה' אלקים שהם שמונים שנה אם נולד עשרה שנים או יותר קודם שנתמנה עלי שופט על ישראל, וכאשר נתחברו לארבעים שנה ששפט ולעשרים שנה שישב הארון בקרית יערים שהיו כלם אחרי מות עלי והיו בימי שמואל יעלו לשבעים שנה, ואחרי זה עוד חיה ימים בימי מלכות שאול, וכל זה יורה אמתת מה שאומר שלא מת שמואל בן נ"ב שנה, ולזה אמר הכתוב שהיה זקן והוא אמר על עצמו ואני זקנתי ושבתי, ובאותם המלות עצמם זכר הכתוב שהיה עלי זקן בהיותו בן תשעים ושמונה שנה